Rettelse 11. maj 2020: Vi er blevet gjort bekendt med en fejl i tabellen i den rapport, som er udgivet af Credit Suisse Research Institute. Instituttet erkender, at have lavet en slåfejl i tabellen omkring stigningen af dollarmillionærer. Stigningen er sket siden 2000, og ikke siden år 2010, som det fremgår i artiklen.

Præmissen for dele af interviewet og artiklen er derfor lavet på et andet grundlag.

***

På blot ti år er antallet af danskere, der på papiret er blevet millionærer i dollars, næsten firedoblet til i dag at tælle knap en kvart million.

Det viser den årlige formueopgørelse fra den schweiziske bank Credit Suisse, der sammenligner bolig, pension og finansielle aktiver på tværs af lande.

- Man skal tage det forbehold, at der bliver sammenlignet med 2010, hvor vi nåede bunden under finanskrisen. Set i det lys har verden ændret sig meget, siger privatøkonom i Danske Bank Louise Aggerstrøm Hansen.

- Men når det så er sagt, så er der kommet en hel del flere danskere, der har krydset den her vilkårlige grænse og nu kan kalde sig dollarmillionærer.

Det er kombinationen af gode tider på finansmarkederne og stigende boligpriser, der har betydet, at pensionsopsparere, boligejere og aktionærer har kunnet se deres investeringer skyde i vejret.